**Apstiprināts**

ar Ķekavas novada domes

2019.gada 14.novembra sēdes

lēmumu Nr.\_\_. (protokols Nr. \_\_.)

**Ziemassvētku rotājumu konkursa**

**“Uzmirdzi Ķekavas novadā” nolikums**

1. **Mērķis**
	1. Noteikt labākos Ziemassvētku rotājumu konkursam “Uzmirdzi Ķekavas novadā” (turpmāk - Konkurss) pieteiktos nekustamo īpašumu rotājumus.
	2. Veicināt sabiedrības iesaisti Ziemassvētku noskaņas radīšanai Ķekavas novadā.
	3. Uzlabot Ķekavas novada ainavu estētisko kvalitāti.

1. **Organizatori**
	1. Konkursu organizē Ķekavas novada pašvaldība (turpmāk - Pašvaldība), NMR kods 90000048491, juridiskā adrese: Gaismas iela 19 k-9-1, Ķekava, Ķekavas pagasts, Ķekavas novads, LV-2123.
	2. Lēmumu par Konkursa nolikuma apstiprināšanu pieņem Ķekavas novada dome.
	3. Konkursa norisi organizē Pašvaldības izpilddirektors.
2. **Vērtēšanas komisija**
	1. Konkursa vērtēšanas komisiju apstiprina Pašvaldības izpilddirektors.
	2. Konkursa uzvarētājus, izņemot nomināciju “Iedzīvotāju simpātija”, atbilstoši nolikuma 6.punktam nosaka vērtēšanas komisija.
	3. Vērtēšanas komisijas vērtējumu fiksē protokolā.
3. **Dalībnieki**
	1. Konkursā var piedalīties fiziskas un juridiskas personas (turpmāk - Dalībnieki) ar atbilstoši Ziemassvētku tematikai rotātiem nekustamiem īpašumiem (turpmāk - Objekti), kas ir to īpašumā vai tiesiskajā valdījumā, atrodas Ķekavas novada administratīvajā teritorijā un atbilst kādai no nolikuma 6.1. punktā noteiktajām Objektu vērtēšanas kategorijām.
	2. **Pašvaldības iestādes vai struktūrvienības ir aicinātas pieteikt dalību konkursā**, lai iedvesmotu novada iedzīvotājus ar savu labo piemēru, **taču** **tās netiks vērtētas un nepretendēs uz godalgotajām vietām**.
	3. Konkursa Dalībnieks piekrīt:
		* uzturēt izveidoto Objekta noformējumu pilnā apmērā līdz Konkursa noslēguma pasākumam, kas notiek attiecīgā jaunā gada janvāra nogalē;
		* savu personas datu apstrādei un saskaņā ar Fizisko personu datu aizsardzības likumu tam, ka viņa personas dati var tikt izmantoti publicitātei saistībā ar Konkursa norisi Pašvaldības informācijas kanālos;
		* piekrīt fotogrāfiju, videomateriālu un apraksta, kas saistīti ar Konkursam pieteikto Objektu, publicēšanu Pašvaldības informācijas kanālos un izmantošanu noslēguma pasākuma prezentācijā.
		* Objekta atrašanās vietas publicēšanai kartē un neliedz ikvienam interesentam, nepārkāpjot privātīpašuma robežas, aplūkot Objektu klātienē.
4. **Konkursa izsludināšana un pieteikumu iesniegšanas kārtība**
	1. Konkurss tiek izsludināts attiecīgā gada novembra beigās vai decembra sākumā, publicējot paziņojumu Ķekavas novada pašvaldības informācijas kanālos – tīmekļa vietnē [www.kekavasnovads.lv](http://www.kekavasnovads.lv), pašvaldības sociālo tīklu lapās un Ķekavas novada pašvaldības informatīvā izdevuma “Ķekavas Novads” decembra numurā, publicējot Konkursa nolikumu un pieteikuma lapu (turpmāk - Pieteikums) (1. pielikums).
	2. Pieteikt Objektu Konkursam var jebkura fiziska vai juridiska persona.
	3. Dalību Konkursam var pieteikt, iesniedzot aizpildītu Pieteikumu, kādā no šiem veidiem:
		* nogādāt kādā no Pašvaldības Klientu apkalpošanas centriem – Ķekavā, Ķekavas novada pašvaldības ēkā, Gaismas ielā 19 k-9; Baložos, Baložu pilsētas pārvaldes ēkā, Uzvaras prospektā 1a; Daugmalē, Daugmales pagasta pārvaldes ēkā "Salnas";
		* sūtīt elektroniski uz Pašvaldības e-pasta adresi novads@kekava.lv
	4. Dalību konkursam var pieteikt no tā izsludināšanas brīža līdz attiecīgā gada 23. decembra plkst. 12.00.
	5. Pieteikumā jānorāda:
		* pieteicēja vārds, uzvārds *(fiziskai personai)* vai nosaukums *(juridiskai personai)*;
		* pieteicēja tālrunis un e-pasta adrese, ja tāda ir;
		* pieteiktā Objekta nosaukums un adrese;
		* vērtēšanas kategorija *(katru Objektu drīkst pieteikt tikai vienai vērtēšanas kategorijai)*;
		* rotājumu eksponēšanai paredzētais diennakts laiks;
		* īss apraksts, piemēram, kādēļ izvēlēti šādi rotājumi, kas pamudināja piedalīties, no kā mākslinieks iedvesmojies, kompozīcijas nosaukums u.tml. Apraksts nav obligāts;
		* kategorijas **“**Daudzdzīvokļu dzīvojamo māju balkoni un lodžijas**”** dalībniekiem jāiesūta dzīvokļa atrašanās shēma, vai cita veida grafisks materiāls, kas ļautu vērtēšanas komisijai nekļūdīgi identificēt pieteikto Objektu (nesajaukt ar citiem ēkā izrotātiem balkoniem vai lodžijām).
	6. Dalībnieki ir aicināti iesniegt 1 (vienu) fotogrāfiju ar izrotāto Objektu, kura tiks izmantota nominācijas “Iedzīvotāju simpātija” interneta balsojumam nepieciešamā vizuālā materiāla izveidei. Kategorijas **“**Daudzdzīvokļu dzīvojamo māju balkoni un lodžijas**”** dalībnieki aicināti iesniegt fotogrāfiju ar rotāto Objektu, kas uzņemta no skatupunkta (rotātais balkons, blakus balkons), kas vislabāk ļauj novērtēt rotājumus tuvumā. Fotogrāfiju sūtīt elektroniski uz Pašvaldības e-pasta adresi novads@kekava.lv
	7. Gadījumā, ja Objekta pieteicējs nav pieteiktā Objekta īpašnieks vai tā pilnvarotā persona, vai tiesiskais valdītājs vai tā pilnvarotā persona, pašvaldības darbinieki noskaidro, vai Objekta īpašnieks vai tā pilnvarotā persona, vai tiesiskais valdītājs vai tā pilnvarotā persona piekrīt dalībai Konkursā saskaņā ar Konkursa nolikumu.
5. **Objektu vērtēšana**
	1. Pieteiktie Objekti tiek vērtēti šādās kategorijās:
		* individuālās dzīvojamās mājas un to pagalmi;
		* daudzdzīvokļu dzīvojamo māju balkoni un lodžijas;
		* uzņēmumu vai sabiedrisko iestāžu ēkas un to piegulošās teritorijas;
		* uzņēmumu vai sabiedrisko iestāžu logi un skatlogi;
		* Ziemassvētku egle *(kategorijai var pieteikt Objektā augošas vai uzstādītas, izrotātas egles ar augstumu vismaz 2,7m)*.
	2. visu kategoriju Objekti var pretendēt uz šādām papildu nominācijām:
		* vērtēšanas komisijas papildu nominācija, ko var piešķirt vienam vai vairākiem Objektiem, kas vispārējā vērtējumā nav ieguvuši kādu no godalgotajām vietām, bet neskatoties uz to citu Objektu vidū īpaši izceļas ar neparastiem rotāšanas risinājumiem nestandarta rotājumiem, vai dekoru izveidē ieguldīto darbu un rotāšanai patērēto laiku;
		* papildu nominācija “Iedzīvotāju simpātija”.
	3. Objektu vērtēšana notiek attiecīgā jaunā gada janvāra sākumā.
	4. Vērtēšanas komisija Objektus apmeklē diennakts gaišajā vai tumšajā laikā atkarībā no Pieteikumā norādītā rotājumu eksponēšanai paredzētā diennakts laika.
	5. Vērtēšanas komisijas locekļu pienākums ir apmeklēt un novērtēt visus Konkursam pieteiktos Objektus.
	6. Katrs komisijas loceklis aizpilda Objektu vērtēšanas lapu (2.pielikums), kurā uzskaitīti 7 vērtēšanas kritēriji. Katru kritēriju vērtē pēc 10 punktu skalas, kur “0” ir vissliktākais vērtējums, bet “10” ir vislabākais vērtējums. Visu kritēriju punktu summa veido Objekta vērtējumu. Viena vērtēšanas komisijas locekļa vienam objektam piešķirtais maksimālais vērtējums var būt 70 punkti.
	7. **Par labākajiem katrā kategorijā tiek atzīti tie Objekti, kas**, saskaitot visu vērtēšanas komisijas locekļu konkrētajam objektam piešķirtos punktus, **ir ieguvuši visvairāk punktus**.
	8. Vērtēšanas komisijas papildu nominācijas nosaukumu/-us un ieguvēju/-us nosaka vērtēšanas komisijas locekļi savstarpēji vienojoties.
	9. Nominācijas **“Iedzīvotāju simpātija”** uzvarētājs tiek noteikts interneta balsojumā.
	10. Vērtēšanas komisijai ir tiesības:
		* neizvirzīt un neapbalvot papildus nominācijas, ja, savstarpēji vienojoties, tiek nolemts, ka nav atbilstošu pretendentu;
		* vienāda vērtējuma gadījumā lemt par dalītas 1., 2. vai 3. vietas piešķiršanu;
		* lemt par citādāku naudas balvu sadalījumu, ja kādā kategorijā tiek piešķirtas dalītas 1., 2. vai 3. vietas. Šādā gadījumā naudas balvas sadalījumam jābūt konkrētai kategorijai paredzēto balvu fonda līdzekļu robežās;
		* apvienot vērtēšanas kategorijas, ja kādā no kategorijām ir pieteikts mazs Objektu skaits.
6. **Dalībnieku apbalvošana**
	1. Konkursa uzvarētāju paziņošana un apbalvošana notiek svinīgā pasākumā attiecīgā jaunā gada janvāra nogalē.
	2. Visi Dalībnieki ir aicināti piedalīties Konkursa noslēguma pasākumā.
	3. Pasākuma datums tiek izsludināts attiecīgā jaunā gada janvārī, kad ir noslēgusies objektu vērtēšanā, publicējot paziņojumu Pašvaldības informācijas kanālos, kā arī par to informējot katru Dalībnieku personīgi.
	4. **Kopējais Konkursa balvu fonds ir EUR 1950.00, kuru veido Pašvaldības budžeta līdzekļi**
	5. **Katrai vērtēšanas kategorijai no balvu fonda ir paredzēti EUR 360.00.**
	6. Katrā vērtēšanas kategorijā tiek apbalvoti dalībnieki, kuru pieteiktie Objekti ieguvuši vislielāko punktu skaitu:
		* **1. vietas** ieguvēji saņem naudas balvu **EUR 160.00**, pirms nodokļu nomaksas;
		* **2. vietas** ieguvēji saņem naudas balvu **EUR 120.00**, pirms nodokļu nomaksas;
		* **3. vietas** ieguvēji saņem naudas balvu **EUR 80.00**, pirms nodokļu nomaksas.
	7. **Papildu nomināciju uzvarētāji** tiek apbalvoti ar šādām balvām:
		* Vērtēšanas komisijas papildu nominācijas uzvarētājs/-i saņem naudas balvu **EUR 50.00**, pirms nodokļu nomaksas;
		* papildu nominācijas **“Iedzīvotāju simpātija”** saņem **pārsteiguma balvu.**
	8. Attiecīgās naudas balvas Pašvaldība pārskaita uz apbalvoto Dalībnieku norādītajiem konta numuru, pirms tam veicot nodokļu nomaksu.

Sēdes vadītāja: (PARAKSTS\*) V.Baire

**1.pielikums**

Ziemassvētku rotājumu konkursa

“Uzmirdzi Ķekavas novadā” nolikumam

|  |
| --- |
| Ziemassvētku rotājumu konkursa**“UZMIRDZI ĶEKAVAS NOVADĀ”**PIETEIKUMS |
| Pieteicēja vārds, uzvārds/nosaukums |  |
| Pieteicēja tālrunis, e-pasta adrese |  |
| Pieteiktā objekta nosaukums un adrese |  |
| **Kategorija** (vajadzīgo iezīmēt) *katru Objektu drīkst pieteikt tikai vienai vērtēšanas kategorijai* |
| Individuālās dzīvojamās mājas un to pagalmi | Daudzdzīvokļu dzīvojamo māju balkoni un lodžijas | Uzņēmumi vai sabiedriskas iestādes un to piegulošās teritorijas | Uzņēmumu vai sabiedrisku iestāžu logi un skatlogi | Ziemassvētku egle(ar augstumu 2,7m vai vairāk) |
| **Rotājumu eksponēšanai paredzētais diennakts laiks**(vajadzīgo iezīmēt) |
| diennaktsgaišais laiks | diennaktstumšais laiks |
| Apraksts: |

Sēdes vadītāja: (PARAKSTS\*) V.Baire

**2.pielikums**

Ziemassvētku rotājumu konkursa

“Uzmirdzi Ķekavas novadā” nolikumam

**Ziemassvētku rotājumu konkursa**

**“UZMIRDZI ĶEKAVAS NOVADĀ”**

**Objekta vērtēšanas lapa**

Objekta nosaukums, adrese:

Vērtēšanas komisijas loceklis:

|  |  |
| --- | --- |
| **VĒRTĒŠANAS KRITĒRIJI** | **PUNKTI\***no 0 līdz 10 |
| **Atbilstība tematikai**Noformējums piemērotība Ziemassvētkiem, Ziemas saulgriežu laikam |  |
| **Noformējuma redzamība** Vērtē atbilstoši Rotājumu eksponēšanai paredzētajam diennakts laikam, kas norādīts pielikumā. Vizuālā pieejamība - vai rotājumi ir labi redzami no publiski pieejamās ārtelpas |  |
| **Mākslinieciskā kvalitāte**Izteiksmība, mākslinieciskās idejas uztveramība, noformējuma kompozīcija |  |
| **Stila vienotība**Noformējuma elementu savstarpējā saderība ar arhitektūru un apkārtējo vidi, vienota krāsu gamma, saskaņoti materiāli  |  |
| **Atbilstība mērogam**Rotājumu kvantitāte un izmērs attiecībā pret ēku un pieguļošo teritoriju |  |
| **Oriģinalitāte**Neparasti rotāšanas risinājumi, nestandarta rotājumi, pašrocīgi veidoti rotājumi |  |
| **Rotātā objekta sakārtotība**un piemērotība noformējuma izvietošanai. Ēkas fasādes un piegulošās teritorijas sakoptība |  |
| **KOPĀ:** |  |

\*Katru kritēriju vērtē pēc 10 punktu skalas, kur “0” ir vissliktākais vērtējums, bet “10” ir vislabākais vērtējums.

Sēdes vadītāja: (PARAKSTS\*) V.Baire

**\*ŠIS DOKUMENTS IR ELEKTRONISKI PARAKSTĪTS AR DROŠU**

**ELEKTRONISKO PARAKSTU UN SATUR LAIKA ZĪMOGU.**